

**ÜHTNE KRIISILAHENDUSNÕUKOGU**

**Vaba ametikoha teade**

**Fondiametnik**

**SRB/AD/2016/019**

|  |  |
| --- | --- |
| **Lepingu liik** | ajutine teenistuja |
| **Tegevusüksus ja palgaaste** | AD5 |
| **Lepingu kestus** | 3 aastat (pikendatav) |
| **Valdkond** | ühtne kriisilahendusfond (SRF) |
| **Teenistuskoht** | Brüssel (Belgia) |
| **Hinnanguline kuu põhipalk** | 4637,77 eurot |
| **Avalduste esitamise tähtpäev** | 21. jaanuar 2017 |
| **Reservnimekiri kehtib kuni** | 31. detsember 2017 |
| **Katseaeg** | 9 kuud |

**Ühtne Kriisilahendusnõukogu**

**Ühtne Kriisilahendusnõukogu** on Euroopa pangandusliidu kriisilahendusasutus ja ühtlasi **vastloodud pangandusliidu teine sammas. Koos riiklike kriisilahendusasutustega moodustab ta ühtse kriisilahenduskorra**. Ta teeb tihedat koostööd osalevate liikmesriikide kriisilahendusasutuste, Euroopa Komisjoni ja eelkõige Euroopa Keskpangaga.

Tema ülesanne on tagada raskustes olevate pankade korrakohane kriisilahendus, millel oleks minimaalne mõju reaalmajandusele ning osalevate liikmesriikide ja muude riikide rahandusele.

Ühtne Kriisilahendusnõukogu haldab ka ühtset kriisilahendusfondi, mis asutati ühtse kriisilahenduskorra raames, et tagada keskmise tähtajaga rahalise abi kättesaadavus selle aja jooksul, mil krediidiasutust restruktureeritakse ja/või selle olukorda muul viisil lahendatakse.

Ühtne Kriisilahendusnõukogu on Euroopa Liidu isemajandav amet.

Ühtne Kriisilahendusnõukogu täidab eriülesandeid tegelikult või tõenäoliselt raskustes olevate pankade kriisilahenduse ettevalmistamiseks ja teostamiseks.

**Ametikoht**

Ühtne Kriisilahendusnõukogu korraldab valikumenetluse, et koostada ajutiste teenistujate reservnimekiri ühtse kriisilahendusfondi fondiametniku ametikohale.

# Profiil

Fondiametnik osaleb ühtse kriisilahendusfondi arendamisel ning *eelkõige fondiga seotud osamakse-, rahastamis- ja investeerimispoliitika rakendamisel ja fondi igapäevaste ülesannete täitmisel*, et saavutada Ühtse Kriisilahendusnõukogu eesmärgid ning täita ühtset kriisilahenduskorda käsitlevas määruses ja delegeeritud määruses sätestatud nõudeid.

Töötaja taustast olenevalt toetab ta ka nende töövahendite väljatöötamist, mida ühtne kriisilahendusfond kasutab oma igapäevases tegevuses.

Fondiametnik on mitmerahvuselise meeskonna liige. Ta teeb tihedat koostööd meeskonna juhtivliikmetega, täites nende järelevalve all iseseisvalt ülesandeid, ning teda iseloomustab teenindusvalmidus ja positiivne hoiak.

## Ülesanded

Fondiametnik määratakse tema taustast lähtuvalt ühtse kriisilahendusfondi meeskondadest ühe koosseisu. Olenevalt meeskonnast on tema ülesanded erinevad.

Rahastamise meeskonnas:

* + osalemine ühtse kriisilahendusfondi rahastamisstrateegia täitmisel, nagu on kindlaks määranud Ühtne Kriisilahendusnõukogu ja vastavalt fondi suhtes kohaldatavale õigusraamistikule. See hõlmab osalemist läbirääkimistel (õigus- ja finantsalastel aruteludel) fondi laenuvõtmise põhimõtete ja muu sarnase korra üle;
  + aruandlus vastavalt ühtse kriisilahendusfondi rahastamispoliitikale ja riskijuhtimise raamistikule, et tagada rahastamistehingute asjakohane teostamine;
  + abi osutamine väliste avaliku ja/või erasektori finantseerimisasutustega rahastamisküsimustes peetavatel läbirääkimistel;
  + koostöö tegemine teiste avaliku sektori asutuste, liikmesriikide ja finantsturu asutustega, et hallata rahastamisprotsessi.

Osamaksete meeskonnas:

* + ühtse kriisilahendusfondi raames kindlaksmääratud osamakseprotsesside rakendamine;
  + ekspertide ja assistentide töö koordineerimine osamakseprotsesside raames, mis hõlmab muu hulgas pangaandmete, riskinäitajate, arvutuste, aruandluse, maksekohustuste ja tagatiste analüüsi ja kontrolli;
  + sidepidamine riiklike kriisilahendusasutustega;
  + osalemine ühtse kriisilahendusfondi ja selle ülesannete edasiarendamisel.

Investeeringute meeskonnas:

* + ühtse kriisilahendusfondi investeerimisstrateegia rakendamine;
  + osalemine investeeringute juhtimise protsessi jätkuval hindamisel;
  + investeeringute portfelli tulemuslikkuse järelevalve;
  + ühtse kriisilahendusfondi aruandlus- ja riskijuhtimise raamistiku väljatöötamine koos väliste partneritega;
  + investeeringute juhtimist käsitlevate kokkulepete täitmine koos väliste osapooltega kooskõlas ühtse kriisilahendusfondi strateegiaga ja Ühtse Kriisilahendusnõukogu juhatuse kindlaksmääratud poliitikaga;
  + investeerimisotsuste täitmine.

Kõikides valdkondades:

* kõikide muude ülesannete täitmine, nagu näeb teenistuse huvides ette vahetu juhtkond.

**Nõutav kvalifikatsioon ja töökogemus**

# Sobivuskriteeriumid

## Üldtingimused

Kandidaat peab avalduste esitamise tähtpäevaks:

* olema mõne Euroopa Liidu liikmesriigi kodanik;
* omama kõiki kodanikuõigusi;
* olema täitnud kõik sõjaväeteenistust reguleerivate riiklike seadustega ettenähtud kohustused;
* omama ametiülesannete täitmiseks vajalikke isikuomadusi;
* olema füüsiliselt suuteline täitma oma tööülesandeid[[1]](#footnote-1).

## Haridus

Haridustase, mis vastab diplomiga tõendatud vähemalt kolmeaastasele läbitud ülikoolikursusele (ökonomeetria, matemaatika, majanduse või ärijuhtimise erialal, mis hõlmab tõendatud kvantitatiivset osa).

Arvestatakse ainult diplomeid, mis on antud Euroopa Liidu liikmesriikides või mille kohta on nende liikmesriikide ametiasutustes väljastatud samaväärne tõend.

## Keeleoskus

Kuna Ühtse Kriisilahendusnõukogu töökeel on valdavalt inglise keel, peab kandidaatidel olema väga hea inglise keele oskus kõnes ja kirjas (märkus: inglise keelt emakeelena kõnelevad isikud peavad vestlusel tõendama oma suutlikkust töötada teises ELi keeles). Kandidaadid peavad ka rahuldavalt valdama mõnda teist Euroopa Liidu ametlikku keelt[[2]](#footnote-2).

# Valikukriteeriumid

**Kohustuslikud kriteeriumid:**

* sobivus asjaomase meeskonna ülesannete täitmiseks, nagu kirjeldatud punktis 1;
* suurepärased akadeemilised tulemused[[3]](#footnote-3);
* suurepärane analüüsi- ja probleemide lahendamise oskus;
* suutlikkus suhelda tõhusalt nii sisemiste kui ka väliste sidusrühmadega;
* suur vastupidavus;
* IKT-vahendite ja -rakenduste suurepärane valdamine;
* kvaliteedi ja tulemuste tagamise suutlikkus;
* suutlikkus töötada mitmekultuurilises meeskonnas ja
* suurepärane inglise keele oskus kõnes ja kirjas.

**Soovitavad kriteeriumid:**

* magistrikraad ökonomeetrias, matemaatikas, majanduses või ärikorralduses (mis hõlmab tõendatud kvantitatiivset osa), õigusteadustes või muus töökohustustega seotud valdkonnas;
* teadmised Euroopa pangandusliidu ning eelkõige ühtse kriisilahenduskorra ja Ühtse Kriisilahendusnõukogu kohta;
* pangandussektori alased teadmised.

**Valikuprotsess**

# Avalduste esitamine

Avalduse saab esitada EU CV online süsteemi kaudu[[4]](#footnote-4).

Avalduse esitamiseks veebis EU CV online andmebaasi kaudu peab kandidaat kõigepealt looma konto või logima sisse olemasolevale kontole. Kandidaat peab esmalt täitma elektroonilise elulookirjelduse vormi, kui ta ei ole seda juba teinud. Avaldus tuleb esitada inglise keeles. Pärast elulookirjelduse vormi täitmist võib kandidaat valida asjakohase valikumenetluse ja esitada avalduse. Kandidaat peab täitma kõik avaldusvormi asjakohased väljad. Kõik tehnilised küsimused EU CV online'i kohta tuleb esitada EU CV online'i kontaktandmete lehe kaudu.

**Enne avalduse esitamist tuleb hoolikalt kontrollida oma vastavust kõikidele sobivuskriteeriumidele.**

Kandidaat vastutab veebis registreerimise õigeaegse lõpuleviimise eest. Kandidaatidel soovitatakse tungivalt mitte oodata avalduste esitamisega viimase päevani, sest interneti koormatuse või internetiühenduse tõrke tõttu võib registreerimine enne selle lõpuleviimist katkeda ja kogu protsessi tuleb korrata. Pärast tähtpäeva möödumist ei saa end enam registreerida.

Selles etapis ei nõuta tõendavaid dokumente – neid nõutakse töölevõtuprotsessi hilisemas etapis (vt punkt 5.3).

Veebis registreerimisel kuvatakse ekraanil registreerimisnumber, mis tuleb kirja panna. Pärast selle numbri saamist on registreerimisprotsess lõpetatud. See number on kandidaadi viitenumber kõikides kandideerimisega seotud küsimustes. Numbri puudumisel ei ole avaldust registreeritud!

Avalduse kohta saadetakse kinnitus avalduses märgitud e-posti aadressile. Avalduse esitaja on kohustatud kontrollima, kas esitatud e-posti aadress on õige.

**Avalduste esitamise tähtpäev: 21. jaanuar 2017 kell 12.00 (Brüsseli aja järgi)**

Avalduse võib esitada järgmisel aadressil:

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces).

Kui kandidaadil on puue, mis ei võimalda elektroonilist registreerimisvormi täita, võib avalduse (elulookirjelduse ja motivatsioonikirja) esitada paberil ja saata selle tähitud kirjaga,[[5]](#footnote-5) mis kannab hiljemalt registreerimise tähtpäeva postitemplit. Edasine suhtlemine Ühtse Kriisilahendusnõukoguga toimub posti teel. Avaldusele tuleb lisada puude olemasolu kinnitav tõend, mille on välja andnud tunnustatud asutus. Ühtlasi tuleks eraldi lehel kirjeldada konkreetseid abinõusid, mis muudaksid menetluses osalemise kandidaadi jaoks lihtsamaks.

Lisateabe saamiseks või tehniliste probleemide esinemisel saatke e-kiri aadressil [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Valikumenetluse etapid

## Valikumenetlusele lubamine

Pärast veebis registreerimise tähtpäeva möödumist kontrollib valikukomisjon esitatud avaldusi punktis 2 nimetatud sobivuskriteeriumide alusel. Nendele tingimustele vastavaid avaldusi hinnatakse seejärel punktis 3 esitatud valikukriteeriumide alusel.

## Avalduste esialgne hindamine

Valikukomisjon hindab iga sobivat avaldust punktis 1.1 kirjeldatud profiilile vastava kandidaadi kvalifikatsiooni ja väljaõppe, töökogemuse ning motivatsiooni alusel.

## Kutse hindamisetapis osalemiseks

Avalduste esialgse hindamise järel saavad ametikohale kõige sobivamad kandidaadid kutse osaleda valikukomisjoni korraldataval testil ja vestlusel Brüsselis. Valikukomisjon võib otsustada korraldada selles etapis täiendavaid teste.

*Kandidaatidele teatatakse õigel ajal vestluse kellaaeg, kuupäev ja aadress.*

Kandidaatidel, kes on edukad ja kelle töölevõtmist kaalutakse, palutakse esitada oma diplomi(te) originaali(d) või kinnitatud ärakirja(d) ning töökogemust tõendavad dokumendid, milles on selgelt märgitud alg- ja lõppkuupäevad, ülesanne (ülesanded) ja täidetud kohustuste täpne olemus. Enne töölepingu sõlmimist palutakse edukal kandidaadil esitada originaaldokumendid, mis kinnitavad kandidaadi vastavust sobivuskriteeriumidele.

## Hindamisetapp

Valikukomisjoni korraldatav vestlus ja muu(d) test(id) võimaldavad hinnata kandidaati punktis 3 nimetatud valikukriteeriumide alusel.

Hindamisetapp toimub inglise keeles.

## Dokumentide kontroll

Kandidaatide avaldusi kontrollitakse esitatud tõendavate dokumentide alusel, et kinnitada avalduse täpsust ja sobivust.

Kui mõnes menetlusetapis tehakse kindlaks, et avalduses on teadlikult esitatud valeteavet, arvatakse kandidaat valikumenetlusest välja.

Kandidaat arvatakse valikumenetlusest välja, kui ta:

* ei vasta sobivuskriteeriumidele;
* ei esita kõiki nõutavaid tõendavaid dokumente.

## Reservnimekiri

Valikukomisjon kannab kõige sobivamad kandidaadid reservnimekirja. Nimekiri esitatakse kinnitamiseks Ühtse Kriisilahendusnõukogu esimehele. Vastuvõetud nimekiri kehtib 31. detsembrini 2017. Ühtse Kriisilahendusnõukogu otsusega võib reservnimekirja kehtivust pikendada. Enne ametikoha pakkumise tegemist võidakse reservnimekirjas olevatelt kandidaatidelt nõuda Ühtse Kriisilahendusnõukogu korraldatava täiendava hindamise (nt täiendava vestluse) läbimist.

Reservnimekirja kandmine ei tähenda õigust saada tööd Ühtses Kriisilahendusnõukogus.

**Muu oluline teave**

# Üldteave

## Võrdsed võimalused

Ühtne Kriisilahendusnõukogu kohaldab võrdsete võimaluste poliitikat ning võtab avaldusi vastu kandidaate diskrimineerimata.

## Valikukomisjon

Valikukomisjon määratakse ametisse. Valikukomisjoni sisekord on rangelt konfidentsiaalne ja komisjoni liikmetega ühenduse võtmine on rangelt keelatud.

## Ligikaudne ajakava

Valikuprotsess võib kesta mitu kuud; sellel ajal ei anta mingisugust teavet. Valikukomisjon kavatseb viia selle ametikoha täitmise protsessi lõpule 2017. aasta esimeses kvartalis. Valitud kandidaadid peaksid ideaaljuhul asuma ametisse 2017. aasta teises kvartalis.

## Töölevõtutingimused / karjäär

Edukatele kandidaatidele võidakse pakkuda vastavalt Euroopa Liidu muude teenistujate teenistustingimustele ajutise töötaja lepingut esialgu kolmeks aastaks, misjärel seda pikendatakse veel kolme aasta võrra. Pärast teist perioodi võidakse töötajaga sõlmida tähtajatu tööleping.

Töökoht on Ühtse Kriisilahendusnõukogu asukohas Brüsselis (Belgia).

## Tasustamine

Edukad kandidaadid, kellele pakutakse töölepingut, määratakse teenistusse asumisel palgaastme AD 5 järku 1 või 2 olenevalt nende töökogemuse pikkusest. Ametnike kuu põhipalk palgaastmel AD 5 on 2015. aasta 1. detsember seisuga Brüsselis järgmine:

* järk 1: 4637,77 eurot;
* järk 2: 4832,65 eurot.

Töötajatel võib peale põhipalga olla õigus saada erinevaid toetusi, eelkõige kodumaalt lahkumise toetust, majapidamistoetust, ülalpeetava lapse toetust ja haridustoetust. Töötasust peetakse kinni liidu maks ja töötasu on vabastatud riiklikest maksudest.

## Isikuandmete kaitse

Ühtne Kriisilahendusnõukogu tagab valikumenetluse korraldamise eest vastutava asutusena, et kandidaatide isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001). See kehtib eelkõige kandidaatide isikuandmete konfidentsiaalsuse ja turvalisuse kohta.

## Kaebuste esitamine

Kui kandidaat leiab, et teatav otsus on teda valikumenetluse kahjustanud, võib ta esitada Euroopa Liidu ametnike personalieeskirjade ning liidu muude teenistujate teenistustingimuste artikli 90 lõike 2 alusel kaebuse järgmisel aadressil:

SRB

Selection procedure: Ref. SRB/AD/2016/019

Treurenberg 22 (T-22 office 01/PO59)

B-1049 Brussels

BELGIUM

Kaebus tuleb esitada kolme kuu jooksul. Sellise menetluse algatamise tähtaega (vt personalieeskirja, mida on muudetud Euroopa Parlamendi ja nõukogu 22. oktoobri 2013. aasta määrusega nr 1023/2013, ELT L 287, 29. oktoober 2013, <http://europa.eu./eur-lex>) hakatakse arvestama hetkest, kui kandidaati teavitatakse teda kahjustavast aktist.

1. Enne tööülesannete täitmisele asumist vaatab asutuse meditsiinitöötaja eduka kandidaadi läbi. [↑](#footnote-ref-1)
2. Bulgaaria, eesti, hispaania, hollandi, horvaadi, iiri, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi ja ungari keel. [↑](#footnote-ref-2)
3. Kandidaadid peavad avalduses märkima oma peamis(t)e kõrgharidusdiplomi(te) puhul saadud koondhinde ning ametikoha seisukohast olulistes peamistes ainetes saadud hinded. Edukas kandidaat peab enne tööleasumist esitama kõiki tulemusi sisaldava täieliku hinnetelehe kinnitatud ärakirja. [↑](#footnote-ref-3)
4. EU CV online on vahend, mida Euroopa Komisjon kasutab ajutiste töötajate töölevõtmiseks. [↑](#footnote-ref-4)
5. Ühtne Kriisilahendusnõukogu, Treurenberg 22, B-1000 Brüssel. [↑](#footnote-ref-5)